**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у чл. 42. и 97. став 1. тач. 2) Устава Републике Србије („Службени гласник РС”, број 98/06).

**II. РАЗЛОЗИ ЗА ДОНОШЕЊЕ ЗАКОНА**

Закон о националном ДНК регистру (,,Службени гласник РС”, број 24/18) донет је 2018. године чиме је успостављен јединствени правни оквир у овој области у Републици Србији.

У претходном периоду, током примене овог закона, уочени су одређени недостаци које је потребно отклонити, а који се нису могли до детаља предвидети приликом предлагања основног текста закона.

Разлози за доношење Закона о изменама и допунама Закона о националном ДНК регистру огледају се у потреби прецизирања решења из постојећег закона на начин који ће омогућити ефикаснију заштиту података и ефикасније остваривање права грађана. Самим тим је извршено усклађивање овог закона са Законом о заштити података о личности.

Додатно, као разлог доношења овог закона истичемо обавезу Републике Србије из пресуде Европског суда за људска права у предмету [Јовановић против Србије](http://www.pravno-informacioni-sistem.rs/SlGlasnikPortal/viewdoc?uuid=6be567e5-461c-7f5e-257d-208664b2bd74&external=true), која се испуњава успостављањем нове базе ДНК профила утврђених у поступцима за утврђивање чињеница о статусу новорођене деце за коју се сумња да се нестала из породилишта или здравствених установа у Републици Србији.

Изменама и допунама овог закона проширена је сврха обраде података у националном ДНК регистру –поред постојеће две сврхе (вођења кривичног поступка и утврђивања идентитета несталих или непознатих лица и лешева и делова тела) Предлогом закона предвиђају се и две нове сврхе - спречавање и заштита од претњи националној и јавној безбедности и сврха вођења поступка за утврђивање чињеница о статусу новорођене деце за коју се сумња да су нестала из породилишта или здравствених установа у Републици Србији.

Предложеним изменама и допунама закона, поред осталог, врши се прецизирање база ДНК профила у Регистру и прописивање додатних збирки чиме ће се обезбедити боља прегледност националног ДНК регистра и адекватно разврставање података према категоријама лица у кривичном поступку (осумњичени, оптужени, осуђени и оштећени). Наведеним ће се створити услови за предвиђање прецизних рокова чувања података у Регистру, а самим тим и могућност за остваривање права лица на приватност и заштиту података о личности.

Поред наведеног, постоји потреба увођења обавезне акредитације свих лабораторија које спроводе ДНК анализу, у складу са важећим међународним стандардом, како би се осигурала ваљаност и прецизност података који су уносе у национални ДНК регистар, што је у складу са легислативом Европске Уније и препорукама Европске мреже форензичких института – ЕNFSI, а на коју су посебно указали експерти ЕУ (Аустрија и Хрватска), у оквиру TAIEX асистенција. Акредитацијом би се обезбедио већи степен поузданости резултата ДНК анализе за потребе/сврхе дефинисане овим законом, као и тачност унетих података у национални ДНК регистар, те предуслови за њихову аутоматску размену у будућности.

Наиме, поступак форензичке регистрације био би ефикаснији и економичнији када би се све ДНК лабораторије у Републици Србији акредитовале, јер би достављени ДНК профили могли одмах да се уносе у Регистар, без понављања анализе и провере валидности резултата. Такође, не би било потребно да се Министарству доставља један примерак неспорног биолошког узорка.

Коначно, уложен је додатан напор да се јасно и недвосмислено пропише који су то подаци које су ДНК лабораторије у обавези да достављају у складу са овим законом, односно да то нису сви ДНК подаци којима ДНК лабораторије располажу, већ само они који су добијени извршеном ДНК анализом за потребе вођења кривичног поступка и утврђивања идентитета несталих или непознатих лица и лешева и делова тела и спречавања и заштите од претњи националној и јавној безбедности, као и за потребе вођења поступка за утврђивање чињеница о статусу новорођене деце за коју се сумња да су нестала из породилишта или здравствених установа у Републици Србији, у складу са посебним законом.

Имајући у виду напред наведено препозната је потреба да се предметна област прецизира, уз јасно дефинисана права и обавезе субјеката у овој области и адекватне санкције за непоштовање утврђених обавеза.

Најзад, постоји континуирана потреба за унапређењем постојећег правног оквира у овој области, како би се обезбедила потпуна заштита људских права и слобода загарантованих Уставом и међународним актима.

**III**. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона мења се члан 2. основног текста тако да се у појмовнику мењају тач. 1), 4) и 7), додаје се нова тачка 1а) форензичка служба и брише се део постојеће тачке 4) којом је дефинисан ДНК профил и посебно прописују тач. 4а) јединствени ДНК профил и 4б) мешани ДНК профил. Овом изменом постиже се да изрази употребљени у овом закону буду јаснији и прецизнији.

Чланом 2. Предлога закона мења се члан 4. основног текста и то на начин да се, поред постојеће две сврхе вођења Регистра (вођења кривичног поступка и утврђивања идентитета несталих или непознатих лица и лешева и делова тела), предвиђају и две нове сврхе, и то: спречавање и заштита од претњи националној и јавној безбедности, као и сврха вођења поступка за утврђивање чињеница о статусу новорођене деце за коју се сумња да су нестала из породилишта или здравствених установа у Републици Србији. Поред тога, брише се део става 4. важећег закона који се односи на обраду података којима се могу добити информације о физичким особинама (наведено је производ нових научних достигнућа у области анализе ДНК). Додаје се нови став којим се прописује ко има приступ подацима у Регистру. Наведено не представља ново законско решење, већ је због брисања члана 8. важећег закона, једна одредба тог члана предвиђена у члану 2. Предлога закона.

Чланом 3. Предлога закона којим се мења члан 5. основног текста предвиђене су одређене измене у постојећим базама ДНК профила, прецизирање одређених збирки, као и додавање нове базе ДНК профила утврђених у поступцима за утврђивање чињеница о статусу новорођене деце за коју се сумња да су нестала из породилишта или здравствених установа у Републици Србији, а која садржи три збирке - збирку ДНК профила утврђених из неспорних биолошких узорака могућих родитеља новорођене деце за коју се сумња да су нестала, збирку ДНК профила утврђених из биолошког материјала новорођене деце за коју се сумња да су нестала и збирку ДНК профила утврђених из биолошког материјала других лица која се могу довести у везу са несталим новорођеним дететом.

Наведена база се формира због обавеза које произилазе из Закона о утврђивању чињеница о статусу новорођене деце за коју се сумња да су нестала из породилишта у Републици Србији, као и ради извршења обавезе Републике Србије из пресуде Европског суда за људска права у предмету [Јовановић против Србије](http://www.pravno-informacioni-sistem.rs/SlGlasnikPortal/viewdoc?uuid=6be567e5-461c-7f5e-257d-208664b2bd74&external=true).

Поред наведеног, новину представљају и Збирка ДНК профила утврђених у поступку спречавања и заштите од претњи националној и јавној безбедности (База ДНК профила утврђених из неспорних биолошких узорака) и Збирка јединствених ДНК профила утврђених у поступку спречавања и заштите од претњи националној и јавној безбедности (База ДНК профила утврђених из спорних биолошких узорака).

Такође, новину у овом члану представљају и рокови чувања података у Регистру, који су утврђени важећим Законом о евиденцијама и обради података у области унутрашњих послова. Имајући у виду да су Министарство правде и Повереник за информације од јавног значаја и заштиту података о личности сугерисали да би, ради успостављања целовитог правног оквира у овој области, требало изменити и Закон о евиденцијама и обради података у области унутрашњих послова, ово министарство је као најефикасније решење припремило допуну овог члана са роковима чувања података у Регистру који прате садржину и структуру националног ДНК регистра.

Чланом 4. Предлога закона којим се мења члан 6. основног текста предвиђено је прецизирање обавезе ДНК лабораторије у ставу 1. овог члана, као и прописивање обавезе за све ДНК лабораторије да Министарству доставе све ДНК профиле и идентификационе податке, који су резултат раније извршених ДНК анализа, и то само оних које су у складу са јасно дефинисаном сврхом из овог закона.

Такође, овим чланом је предвиђена и обавеза акредитације ДНК лабораторија које врше ДНК анализу у складу са овим законом. Акредитација ДНК лабораторија које врше форензичко-генетичку анализу допринела би већој прецизности података који се уносе у национални ДНК регистар. Овим би и поступак форензичке регистрације био знатно економичнији, јер би достављени ДНК профили из других ДНК лабораторија могли да се, без претходне провере, уносе у национални ДНК регистар. Наведено је такође у складу са препорукама европских експерата и препорукама Европске мреже форензичких института – ENFSI.

Чланом 5. Предлога закона мења се члан 7. важећег закона тако што се у ставу 1. овог члана утврђују надлежни органи за достављање захтева за претраживање Регистра ради упоређивања ДНК профила добијеног ДНК анализом са подацима који се већ налазе у Регистру.

Чланом 6. Предлога закона брише се наслов изнад члана 8., а члан 8. основног текста се мења тако да предвиђа обавезу достављање података из Регистра Комисији за прикупљање чињеница о статусу новорођене деце за коју се сумња да су нестала из породилишта у Републици Србији. Наведено је у складу са законом којим се уређује поступак утврђивања чињеница о статусу новорођене деце за коју се сумња да су нестала из породилишта у Републици Србији, којим је прописано да Комисија може захтевати достављање података из евиденција државних орана, у складу са утврђеном процедуром.

Чланом 7. Предлога закона додају се нови чл. 9а и 9б којим се дефинишу казнене одредбе за случај непоступања ДНК лабораторија у складу са чланом 6. ст. 1. и 2. Закона. На овај начин би требало да се обезбеди континуирано достављање ДНК података који су утврђени приликом вештачења која спроводе ДНК лабораторије у Републици Србији, као и достављање ДНК података који су резултат раније завршених ДНК анализа, а ради њиховог уноса у национални ДНК регистар.

Чланом 8. Предлога закона прописује се обавеза акредитације ДНК лабораторија у року од 5 година од дана ступања на снагу овог закона, а у складу са стандардом дефинисаним у члану 4. Предлога закона (члан 6. основног текста).

Члан 9. Предлога закона прописује рок од 2 године за испуњавање обавезе ДНК лабораторија, утврђен у члану 4. Предлога закона (члан 6. основног текста).

Чланом 10. Предлога закона предвиђа се стављање ван снаге одредбе Закона о евиденцијама и обради података у области унутрашњих послова којима су дефинисани рокови чувања података у националном ДНК регистру.

Чланом 11. Предлога закона предвиђа се ступање на снагу овог закона осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.